b'\n_START_ARTICLE_\nKulttuurisauna\n_START_PARAGRAPH_\nKulttuurisauna on Helsingin Merihakaan vuosina 2012\xe2\x80\x932013 rakennettu yleinen sauna, joka avautui yleis\xc3\xb6lle toukokuussa 2013. Kulttuurisaunan ovat suunnitelleet Nene Tsuboi ja Tuomas Toivonen.\n_START_SECTION_\nYleist\xc3\xa4\n_START_PARAGRAPH_\nKulttuurisauna on rakennettu merenrantatontille, joka oli 1970-luvulla kaavoitettu kahvilak\xc3\xa4ytt\xc3\xb6\xc3\xb6n mutta j\xc3\xa4\xc3\xa4nyt aiemmin rakentamatta. Saunarakennuksessa on kertal\xc3\xa4mmitteinen puupelleteill\xc3\xa4 l\xc3\xa4mpi\xc3\xa4v\xc3\xa4 kiuas, kaksi l\xc3\xb6ylyhuonetta, kahvila, kabinetti ja toimisto. Kylpij\xc3\xa4t p\xc3\xa4\xc3\xa4sev\xc3\xa4t vilvoittelemaan joko sis\xc3\xa4tilojen sohvatiloihin, tai pihalla sijaitsevalle nurmikkoalueelle, josta on p\xc3\xa4\xc3\xa4sy my\xc3\xb6s mereen uimaan. Talvella on mahdollisuus uida avannossa. Ymp\xc3\xa4rist\xc3\xb6yst\xc3\xa4v\xc3\xa4llinen energiaj\xc3\xa4rjestelm\xc3\xa4 on poikkeava, sill\xc3\xa4 rakennusta ei ole kytketty ollenkaan kaukol\xc3\xa4mp\xc3\xb6verkkoon. Mm. savukaasuista otetaan l\xc3\xa4mp\xc3\xb6 tehokkaasti talteen. Energiaj\xc3\xa4rjestelm\xc3\xa4st\xc3\xa4 vastaa Fortum. Kulttuurisauna kuuluu Helsingin muotoilup\xc3\xa4\xc3\xa4kaupunkivuoden 2012 hankkeisiin.\n_START_SECTION_\nNimi\n_START_PARAGRAPH_\nNimi Kulttuurisauna viittaa arkkitehti Alvar Aallon kirjoitukseen vuodelta 1925, jossa Aalto ehdottaa Jyv\xc3\xa4skyl\xc3\xa4n Harjulle rakennettavaksi kulttuurisaunaa: "Rakentakaamme sinne sauna! Ei tavallinen vanhan suomalaisen saunan puolisivistynyt irvikuva, kuten kaikki saunamme t\xc3\xa4t\xc3\xa4nyky\xc3\xa4 ovat, vaan kulttuurisauna, kansallismonumentti, ensimm\xc3\xa4inen laatuaan Suomen her\xc3\xa4\xc3\xa4v\xc3\xa4ss\xc3\xa4 sivistyksess\xc3\xa4". Aallon yleis\xc3\xb6nosastokirjoitus julkaistiin Keskisuomalainen-sanomalehdess\xc3\xa4 22. tammikuuta 1925 otsikolla "Er\xc3\xa4s kaupunkimme kaunistustoimenpide ja sen mahdollisuudet".\n_START_SECTION_\nSijainti\n_START_PARAGRAPH_\nKulttuurisauna sijaitsee osoitteessa Hakaniemenranta 17, Helsinki.'